Miżien falz jobogħdu l-Mulej imma jogħġbu l-użin tajjeb. Fejn tidħol il-kburija, jidħol l-għajb; imma l-umli jkollhom l-għerf. L-onestà tmexxi n-nies sewwa, imma l-brikkuni jinqerdu bit-tagħwiġ tagħhom. Għal xejn ma jiswa l-ġid f'jum l-għadab, imma l-ġustizzja teħles mill-mewt. Il-ġustizzja lit-tajbin tħarsilhom triqthom, imma l-ħażin bi ħżunitu jaqa'. Il-ġustizzja tan-nies sewwa teħlishom, imma l-brikkuni f'xewqathom jinqabdu. Malli jmut il-ħażin, ma jibqagħlux tama, u xewqat il-ħżiena jintemmu fix-xejn. Il-bniedem ġust jinħeles mill-għawġ, u minfloku l-ħażin jintefa' fih. Bi kliemu l-ħażin jagħmel ħsara 'l għajru, imma l-ġusti bil-għaqal jinħelsu. B'ġid il-ġusti tifraħ il-belt, u tgħajjat bil-ferħ għall-qerda tal-ħżiena. Bil-barka tat-tajbin tinbena l-belt, imma tiġġarraf b'fomm il-ħżiena. Min hu bla moħħ imaqdar 'l għajru, min hu bil-għaqal joqgħod kwiet. Min ilablab jikxef ħwejjeġ moħbija, imma min hu ta' min jafdah iżomm sigriet. Fejn m'hemmx min imexxi sewwa jaqa' l-poplu; fejn hemm ħafna mexxejja tajba, hemm il-kwiet. Min jagħmel tajjeb għal ħaddieħor hu jbati; min jobgħod jirhan ikun fiż-żgur. Mara ħelwa ġieħ ikollha; mara għadu tas-sewwa t-tmaqdir. L-għażżenin jiftaqru, imma l-beżlin jistagħnu. Min hu ħanin ġid lilu nnifsu jagħmel, imma ħsara jġib fuqu nnifsu l-kiefer. Il-ħażin ħlasu jkun fieragħ, imma min jiżra' s-sewwa qligħ tajjeb ikollu. Min iżomm mas-sewwa jkollu l-ħajja, imma min jimxi bil-ħażen jimxi lejn il-mewt. Nies ta' qlub mgħawġa jistmellhom il-Mulej, imma jitgħaxxaq b'dawk li triqthom dritta. Oqgħod żgur: il-ħażin ma jeħlishiex; imma wlied il-ġust meħlusa jkunu. Bħal ħolqa tad-deheb fi mnieħer ħanżir, hi mara sabiħa imma bla għaqal. It-tama tat-tajbin fil-ġid tintemm, imma l-ħżiena ħlief qerda m'għandhomx jistennew. Hawn min iqassam minn ġidu u aktar jistagħna; u hawn min irekken u jgħix ta' fqir. Min jagħti bil-qalb ikollu l-barka, u min ixabba' l-oħrajn ikollu bix-xaba'. Min jaħbi l-qamħ jisħtuh in-nies, imma 'l dak li jbigħu jberkuh. Min iħabrek għall-ġid ikun milqugħ tajjeb, imma min ifittex id-deni, deni jsib. Min iserraħ fuq ġidu jispiċċa biex jaqa', imma l-ġusti bħal werqa jħaddru. Min iħarbat daru jiret ir-riħ, u l-iblah isir qaddej l-għaqli. Il-frott tal-ġust hu siġra tal-ħajja, imma d-dnewwa tneħħi l-ħajja. Jekk il-ġust jitħallas fuq din l-art, kemm aktar il-midneb u l-ħażin!